钦定古今图书集成/明伦汇编/官常典/第634卷 > 崔休
## 钦定古今图书集成/明伦汇编/官常典/第634卷 > 崔休

按《魏书》本传，“休字惠盛，清河人，御史中丞逞之元孙
也。世宗初，休以弟亡祖父未葬，固求渤海，于是除之。
性严明，雅长治体，下车先戮豪猾数人，广布耳目，所
在奸盗，莫不擒翦，百姓畏之，寇盗止息。清身率下，渤
海大治。除龙骧将军、洛州刺史。在州数年，以母老辞
州，许之。寻行幽州事，征拜司徒右长史。休聪明彊济”，
雅善断决，幕府多事，辞讼盈几，剖判若流，殊无疑滞。
加之公平清洁，甚得时谈。复除吏部郎中，加征卤将
军、冀州大中正，迁光禄大夫，行河南尹。肃宗初即真，
加平东将军。寻除平北将军、幽州刺史，进号安北将
军。迁安东将军、青州刺史。青州九郡民单𢷋、李伯徽、
刘通等一千人上书颂休德政，灵太后善之。休在幽、
青州五六年，皆清白爱民，甚著声绩，二州怀其德泽，
百姓追思之。征为安南将军、度支尚书，寻进号抚军
将军、七兵尚书，又转殿中尚书。正光四年卒，年五十
二。赗帛五百匹，赠车骑将军、尚书仆射、冀州刺史，谥
文贞侯。